b'\n_START_ARTICLE_\nVolitve v Evropski parlament 2004\n_START_PARAGRAPH_\nVolitve v Evropski parlament 2004 so potekale med 10. in 13. junijem 2004 v dr\xc5\xbeavah \xc4\x8dlanicah Evropske unije. 6. sestava Evropskega parlamenta je \xc5\xa1tela 723 poslanskih mest, od katerih je najve\xc4\x8d (36,6\xc2\xa0%) osvojila Evropska ljudska stranka s predsednikom Hans-Gertom P\xc3\xb6tteringom. Glasovnice so bile pre\xc5\xa1tete takoj po dnevu volitev v vsaki dr\xc5\xbeavi, vendar so bili rezultati razgla\xc5\xa1eni \xc5\xa1ele po 13. juniju, da ne bi razglasitev vplivala na potek volitev v ostalih dr\xc5\xbeavah. Izjema je bila Nizozemska, kjer so volitve potekale prvi dan in je vlada objavila delne rezultate takoj po zaprtju voli\xc5\xa1\xc4\x8d, zaradi \xc4\x8desar je dr\xc5\xbeavi grozil postopek pred Evropsko komisijo._NEWLINE_Volitve so prvi\xc4\x8d potekale v desetih novih \xc4\x8dlanicah, ki so se Uniji pridru\xc5\xbeile malo ve\xc4\x8d kot mesec dni prej, 1. maja 2004: Ciper, \xc4\x8ce\xc5\xa1ka, Estonija, Latvija, Litva, Mad\xc5\xbearska, Malta, Poljska, Slova\xc5\xa1ka in Slovenija. Na volitvah v Sloveniji 13. junija so volivci izbirali 7 evroposlancev. Udele\xc5\xbeilo se jih je 461.879 volivcev oziroma 28,35\xc2\xa0% volilnih upravi\xc4\x8dencev. Najve\xc4\x8d, 23,57\xc2\xa0% glasov, je osvojila stranka Nova Slovenija, sledila je skupna lista LDS in DeSUS z 21,91\xc2\xa0% glasov, na tretjem mestu (17,65\xc2\xa0% glasov) pa je bila stranka SDS.'